《过华清宫绝句三首·其一》-- 唐·杜牧
长安回望绣成堆,山顶千门次第开。
一骑红尘妃子笑,无人知是荔枝来。
《题郡中荔枝诗十八韵,兼寄万州杨八使君》-- 唐·白居易
奇果标南土,芳林对北堂。素华春漠漠,丹实夏煌煌。
叶捧低垂户,枝擎重压墙。始因风弄色,渐与日争光。
夕讶条悬火,朝惊树点妆。深于红踯躅,大校白槟榔。
星缀连心朵,珠排耀眼房。紫罗裁衬壳,白玉裹填瓤。
早岁曾闻说,今朝始摘尝。嚼疑天上味,嗅异世间香。
润胜莲生水,鲜逾橘得霜。燕支掌中颗,甘露舌头浆。
物少尤珍重,天高苦渺茫。已教生暑月,又使阻遐方。
粹液灵难驻,妍姿嫩易伤。近南光景热,向北道途长。
不得充王赋,无由寄帝乡。唯君堪掷赠,面白似潘郎。
《种荔枝》-- 唐·白居易
红颗珍珠诚可爱,白须太守亦何痴。
十年结子知谁在,自向庭中种荔枝。
【注】该诗也有出自 唐·戴叔伦《荔枝》一说
《成都曲》-- 唐·张籍
锦江近西烟水绿,新雨山头荔枝熟。
万里桥边多酒家,游人爱向谁家宿。
《荔枝二首》-- 唐·徐夤
朱弹星丸粲日光,绿琼枝散小香囊。
龙绡壳绽红纹粟,鱼目珠涵白膜浆。
梅熟已过南岭雨,橘酸空待洞庭霜。
蛮山蹋晓和烟摘,拜捧金盘奉越王。
日日熏风卷瘴烟,南园珍果荔枝先。
灵鸦啄破琼津滴,宝器盛来蚌腹圆。
锦里只闻销醉客,蕊宫惟合赠神仙。
何人刺出猩猩血,深染罗纹遍壳鲜。
《南海陪郑司空游荔园》-- 唐·曹松
荔枝时节出旌斿,南国名园尽兴游。
乱结罗纹照襟袖,别含琼露爽咽喉。
叶中新火欺寒食,树上丹砂胜锦州。
他日为霖不将去,也须图画取风流。
《惠州一绝 / 食荔枝》-- 宋·苏轼
罗浮山下四时春,卢橘杨梅次第新。
日啖荔枝三百颗,不辞长作岭南人。
《浪淘沙·五岭麦秋残》-- 宋·欧阳修
五岭麦秋残。荔子初丹。绛纱囊里水晶丸。
可惜天教生处远,不近长安。
往事忆开元。妃子偏怜。一从魂散马嵬关。
只有红尘无驿使,满眼骊山。
《新荔枝四绝》-- 宋·范成大
甘露凝成一颗冰,露穠冰厚更芳馨。
夜凉将到星河下,拟共嫦娥斗月明。
《荔枝四首·其一》-